CK บวก 2% ตุน Backlog เฉียดแสนล้าน-โบรกฯชี้ราคา Laggard
CK บวก 2% ตุน Backlog เฉียดแสนล้าน - โบรกฯชี้ราคา Laggard ล่าสุด ณ เวลา 11.09 น. ราคาอยู่ที่ 29.75 บาท บวก 0.50 บาท หรือ 1.71% สูงสุดที่ 30.00 บาท ต่ำสุดที่ 29.50 บาท มูลค่าซื้อขายที่ 371.81 ล้านบาท
26 มิ.ย. 2560

ผู้สื่อข่าวรายงานว่า ราคาหุ้นบริษัท ช.การช่าง จำกัด (มหาชน) หรือ CK ณ เวลา 11.09 น. ราคาอยู่ที่ 29.75 บาท บวก 0.50 บาท หรือ 1.71% สูงสุดที่ 30.00 บาท ต่ำสุดที่ 29.50 บาท มูลค่าซื้อขายที่ 371.81 ล้านบาท ขณะที่ดัชนีตลาดหุ้นไทยโดยรวมบวก 0.37%

ด้านบล.เมย์แบงก์ กิมเอ็ง (ประเทศไทย) ระบุในบทวิเคราะห์ ราคาหุ้น CK ในเดือน มิ.ย. ปรับเพิ่มขึ้น 7% เทียบกับหุ้น STEC เพิ่มขึ้น 11% และ UNIQ เพิ่มขึ้น 12% ขณะที่ CK มีสัดส่วนสถาบันในประเทศถือ 17% และสถาบันต่างประเทศถือ 7% จึงคาดหวังจะเห็นการทำราคาปิด (Window Dressing) ประจำไตรมาส 
นอกจากนี้ คาด Story เกี่ยวกับงานประมูลโครงการขนาดใหญ่ของรัฐบาลจะมีประมูลมากขึ้นในครึ่งปีหลัง รวมถึง โครงการโรงไฟฟ้าพลังงานน้ำขนาดใหญ่ในลาว จะมีการลงนามในครึ่งปีหลังจะหนุนราคาหุ้น CK ปรับตัวดีขึ้น
ขณะที่ CK มีงานในมือ ณ สิ้นไตรมาส 1/60 เท่ากับ 76,160 ล้านบาท และ ล่าสุดเมื่อวันที่ 20 มิ.ย.ได้ลงนามงาน M&amp;E รถไฟฟ้าสายสีน้ำเงินส่วนต่อขยาย 19,642 ล้านบาท ทำให้งานในมือเพิ่มขึ้นเป็น 95,802 ล้านบาท รองรับรายได้ 3 ปี และนับตั้งแต่ต้นปีได้งานใหม่แล้ว 48,137 ล้านบาท งานประมูลโครงสร้างพื้นฐานภาครัฐบาลจะเพิ่มมากขึ้นในครึ่งปีหลัง คือ รถไฟทางคู่ 5 เส้นทาง 9.7 หมื่นล้านบาท มีทั้งหมด 13 สัญญา เริ่มขายซองประกวดราคาแล้ว
ดังนั้นจึงมีการคาดการณ์กันว่าในปีนี้บริษัทยังมีโอกาสได้งานใหม่จากงานภาครัฐอย่างต่อเนื่อง จึงจะส่งผลให้ Backlog ในปีนี้ของบริษัทแตะที่ระดับ 1 แสนล้านบาทได้